ΓΡΑΠΤΗ ΕΡΩΤΗΣΗ P-1785/97 υποβολή: Sirkka-Liisa Anttila (ELDR) προς την Επιτροπή (16 Μαΐου 1997)

Θέμα: Επιδράσεις από την άρση της απαγόρευσης εισαγωγής κρέατος το οποίο έχει παραχθεί με τη βοήθεια ορμονών στην υγεία των καταναλωτών της ΕΕ και στο δικαίωμά τους να αρνούνται να το καταναλώνουν

Σύμφωνα με δημοσιευθείσες στη Φινλανδία πληροφορίες, η Ευρωπαϊκή Ένωση θα αναγκασθεί, μετά από παρέμβαση της Επιτροπής Επίλυσης Διαφορών του ΠΟΕ, να άρει την για λόγους υγείας απαγόρευση εισαγωγής κρέατος το οποίο έχει παραχθεί με τη βοήθεια ορμονών που έχει επιβάλει. Εάν αυτό όντως συμβεί, η εν λόγω απαγόρευση θα καταργηθεί οριστικά.

Ενώ στις ΗΠΑ η αύξηση της παραγωγής κρέατος με τη βοήθεια ορμονών αποτελεί συνήθεια, στην ΕΕ η χρήση ορμονών απαγορεύεται, βάσει των σχετικών διατάξεων, για λόγους, ακριβώς, υγείας.

Στις μέχρι στιγμής διενεργηθείσες επιστημονικές έρευνες δεν έχει αποδειχθεί, κατά τρόπο αδιαμφισβήτητο, ότι οι ορμόνες οι οποίες χρησιμοποιούνται κατά την παραγωγή κρέατος είναι ακίνδυνες για την υγεία των καταναλωτών. Εάν, παρόλο αυτό, η Επιτροπή Επίλυσης Διαφορών του ΠΟΕ ταχθεί υπέρ της άρσης της απαγόρευσης, αυτό θα σημαίνει ότι κατά την λήψη της εν λόγω απόφασης δόθηκε περισσότερο βάρος στα οικονομικά συμφέροντα παρά στην προστασία της υγείας των καταναλωτών.

Ακόμη και με απόφαση της Επιτροπής Επίλυσης Διαφορών του ΠΟΕ δεν είναι δυνατόν να υποχρεώνονται οι καταναλωτές της ΕΕ να καταναλώνουν κρέατα τα οποία έχουν παραχθεί με τη βοήθεια ορμονών! Δεν πρέπει να λησμονείται ότι ένα από τα βασικότερα δικαιώματα των καταναλωτών της ΕΕ είναι να ενημερώνονται πλήρως για το εάν τηρούνται οι κανόνες ηθικής κατά την παραγωγή ειδών διατροφής, για την σύσταση των πρώτων υλών πόυ χρησιμοποιούνται κατά την παραγωγή αυτή, για την χρήση ορμονών και για τις γενετικές τροποποιήσεις.

Τόσο η προστασία των δικαιωμάτων των καταναλωτών όσο και η διασφάλιση επαρκούς πληροφόρησης πρέπει να συμπεριληφθούν στην ημερήσια διάταξη της Διάσκεψης Κορυφής του Άμστερνταμ. Τα κράτη μέλη, συμπεριλαμβανομένης και της Φινλανδίας, έχουν προτείνει να συμπεριληφθεί στα θέματα που θα συζητηθούν κατά τη Διακυβερνητική Διάσκεψη η εύρεση τρόπων για τη βελτίωση τόσο της πολιτικής στον τομέα των καταναλωτών όσο και, ιδίως, των δικαιωμάτων των καταναλωτών. Πρέπει να υπογραμμισθεί ότι η εμπιστοσύνη των καταναλωτών ολοκλήρου της ΕΕ προς το κρέας έχει ήδη κλονισθεί λόγω της κρίσης που προκάλεσε η ΣΕΒ. Γι αυτό και δεν υπάρχουν, πλέον, περιθώρια στην Ευρωπαϊκή Ένωση για πρόκληση νέας υστερίας και αμφιβολιών σε ό,τι αφορά το κρέας.

Ποιά μέτρα προτίθεται να λάβουν τόσο το αρμόδιο για θέματα καταναλωτών μέλος της Επιτροπής της Ευρωπαϊκής Ένωσης όσο και οι άλλοι υπεύθυνοι προκειμένου να προστατευθούν τα δικαιώματα τω ν καταναλωτών ακόμη και σε περίπτωση που η Επιτροπή Επίλυσης Διαφορών του ΠΟΕ άρει την απαγόρευση εισαγωγής κρέατος που έχει παραχθεί με τη βοήθεια ορμονών η οποία έχει επιβληθεί από την ΕΕ για λόγους υγείας;

Απάντηση του κ. Fischler εξ ονόματος της Επιτροπής (18 Ιουνίου 1997)

Η επιτροπή του Παγκόσμιου Οργανισμού Εμπορίου (ΠΟΕ) που εξέτασε τις διαμαρτυρίες των Ηνωμένων Πολιτειών της Αμερικής και του Καναδά, κατά της κοινοτικής νομοθεσίας σχετικά με την εισαγωγή κρέατος και προϊόντων κρέατος προερχομένων από ζώα στα οποία έχουν χορηγηθεί αυξητικές ορμόνες, εξέδωσε τα προσωρινά της πορίσματα.

Η Επιτροπή κρίνει ότι τα προσωρινά αυτά πορίσματα περιέχουν σημαντικά σφάλματα και ζήτησε την επανεξέτασή τους. Καθώς η διαδικασία επίλυσης των διαφορών, συμπεριλαμβανομένης της διαδικασίας των ενστάσεων, δεν έχει ακόμη ολοκληρωθεί, η Επιτροπή δεν είναι σε θέση να προδικάσει το αποτέλεσμα.

Το Αξιότιμο Mέλος του Κοινοβουλίου ορθώς δηλώνει ότι η απόφαση του ΠΟΕ δεν μπορεί να έχει ως αποτέλεσμα να υποχρεωθούν οι καταναλωτές της Κοινότητας να καταναλώσουν κρέας που έχει παραχθεί με χρήση ορμονών. Ανεξάρτητα από το αποτέλεσμα της διαδικασίας επίλυσης διαφορών στις περιπτώσεις αυτές, η Επιτροπή δεν πρόκειται να υποβάλει καμία πρόταση που θα έχει ως αποτέλεσμα την μείωση του υψηλού επιπέδου προστασίας των καταναλωτών που επιτυγχάνεται στην Κοινότητα.